BATHO ba ile ba welwa ke masetlapelo a magolo tota kwa tshimologong ya go nna teng ga batho! Moengele mongwe o ne a tsuologela bolaodi jwa Mmopi wa gagwe. Setsuolodi seno se ne sa raela mosadi wa ntlha e bong Efa gore a je leungo le le neng le ileditswe. Moengele yono o ne a raya Efa le monna wa gagwe, Adame a re: “Ruri ga lo kitla lo swa. Gonne Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.” (Genesise 2:16, 17; 3:1-5) Moengele yoo wa setsuolodi o ne a bidiwa Diabolo le Satane.—Tshenolo 12:9. Paulo o ne a konela jaana: “Fa e le gore ke mo botshelong jono fela re solofetseng mo go Keresete, ke rona ba re tshwanetse[ng] go tlhomogelwa pelo go feta batho botlhe.” (1 Bakorintha 15:19) Paulo, jaaka Bakeresete ba bangwe, o ile a latlhegelwa ke dilo di le dintsi, a bogisiwa, a itshokela mathata a bo a lebana le loso ka gonne a ne a dumela mo tsogong ya baswi le dilo tse di tla dirang gore e nne gone. A bo seo e ne e tla bo e le matsapa a bophiri jang ne fa e ne e le gore tsogo ya baswi e ne e le maaka fela!